Пад зямлёй утоеныя тыя факты нашай гісторыі, пра якія мы не прачытаем ні ў адной пісьмовай крыніцы. І толькі археолаг паслядоўна, год за годам назапашваючы і аналізуючы матэрыял, можа чытаць гэтую “кнігу”, здатную істотна дапоўніць нашы ўяўленні пра развіццё грамадства і даць адказы на многія пытанні. Па выяўленых у зямлі артэфактах можна прасачыць станаўленне чалавека і нацыі ды зразумець, чаму беларусы — гэта беларусы, і чым яны адрозніваюцца, прыкладам, ад украінцаў. У дадатак, даследаванні могуць прынесці і практычную карысць — прыкладам, аднаўленне страчаных тэхналогій нашых продкаў. Ведаю, што некаторыя археолагі карыстаюцца ў побыце посудам, зробленым па сярэднявечных узорах, і ён выдатна пасуе да стала.